Пенчо Славейков
Осанна!

chitanka.info

Аз дадох дан на времето. В замая

аз преживях години тъмен ред,

и се стремих напред и все напред —

и „враг“ и „свой“ не исках да ги зная.

А сам не вярвах, че ще да изтрая.

И мислях ази, в пътя си подзет,

че да изпия мой ще е завет

потиря на безумството до края.

И в пориви на обич и омраза,

ту мене си, ту другите корях

и стон душа ми неведнаж проряза.

Осанна! Тъй орисан на беда

и себе си, през другите познах —

и другите — чрез своята вражда!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.